Diari Oficial de la Generalitat Valenciana


Sumari del DOGV 2977, del 23-04-1997 (1997/905153)

Diputació Provincial de Castelló. Bases generals per a la provisió en propietat de places d'administratiu d'administració general.
----------------------------------------------------------------------------------------------------------------------------------

### Dades del document

Número de DOGV
:   2977

Data del DOGV
:   23-04-1997

Secció del DOGV
:   I. DISPOSICIONS GENERALS

Número del document
:   1997/905153


Data del document
:   25-02-1997

Organisme emissor


Tipus de document
:   Convocatòria

Descriptors 

:   * Castelló de la Plana
    * concurs administratiu
    * administració local
    * professió administrativa

Diputació Provincial de Castelló. Bases generals per a la provisió en propietat de places d'administratiu d'administració general.  
Bases generals per a la provisió en propietat de places d'administratiu d'administració general.  
Primera. Característiques de les places  
1. Les places estan enquadrades en el grup C. Corresponen a l'escala d'administració General, subescala administratius.  
2. L'horari que haurà de realitzar l'aspirant que obtinga la plaça serà el legalment establit per aquesta Diputació, i s'ajustarà a les necessitats del servei.  
Segon. Requisits dels aspirants.  
Les persones que desitgen prendre part en aquestes proves selectives hauran de complir els següents requisits:  
a) Ser espanyol o formar part d'alguns dels supòsits de la Llei 17/1993 de 23 de desembre.  
b) Tenir complits els 18 anys i no excedir d'aquella edat en què es puga accedir a la jubilació del Règim General de la Seguretat Social.  
c) Estar en possessió del títol de Batxiller Superior, Formació Professional de segon grau o equivalent, o complides les condicions per a obtenir els documents acreditatius d'aquesta titulació en la data que finalitze el termini de presentació d'instàncies.  
d) No patir cap malaltia ni estar afectat per limitació física o psíquica incompatible amb l'exercici de les funcions, o que les impossibilite.  
e) No haver estat separat, mitjançant expedient disciplinari, del servei de cap administració pública, ni trobar-se amb inhabilitació per a l'exercici de les funcions públiques.  
Tercera. Sol·licituds  
1. Participants.  
Les persones que desitgen participar en les corresponents proves selectives hauran de sol·licitar-ho mitjançant el model general d'instància, adreçada al president de la Diputació de Castelló (Registre General), i adjuntar-hi el resguard justificatiu d'haver pagat els drets d'examen. Si el pagament s'efectuà mitjançant gir postal o telegràfic es consignarà el número de gir.  
Per a obtenir l'admissió i prendre part en les proves selectives, a més de les seues circumstàncies personals, els sol·licitants hauran de manifestar en les instàncies que compleixen tots i cadascun dels requisits exigits, referits sempre a la data d'expiració del termini assenyalat per a la presentació d'instàncies.  
2. Termini.  
El termini de presentació de sol·licituds serà de 20 dies naturals, comptats a partir del dia següent de la publicació de l'extracte de la convocatòria en el Butlletí Oficial de l'Estat.  
3. Lloc.  
Les sol·licituds s'hauran de presentar al Registre General de la Diputació de Castelló, o en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Drets d'examen.  
L'import dels drets d'examen i de formació de l'expedient per a cadascuna de les proves selectives, es fixarà en la corresponent convocatòria, de conformitat amb el que disposa la disposició final tercera del Reial Decret 236/1988, de 4 de març, d'indemnitzacions per raó del servei, i solament podrà ser tornat quan l'aspirant no siga admés a les proves, per manca de requisits per participar-hi.  
Quart. Admissió dels aspirants.  
Finalitzat el termini de presentació de les instàncies, la Presidència dictarà una resolució, en el termini màxim d'un mes, declarant aprovades les llistes d'aspirants admesos i exclosos, que es publicarà en el Butlletí Oficial de la Província i al tauler d'anuncis de la Diputació, amb el nom i cognoms dels admesos i exclosos i, si escau, la causa de la no-admissió, indicant lloc, data i hora del començament de les proves selectives, així com la composició nominal del tribunal.  
Contra aquesta resolució es podrà presentar reclamació en el termini de 10 dies.  
Cinquena. Tribunal qualificador  
1. Composició.  
Presidència: el president o membre en qui delegue.  
Secretaria: un funcionari d'aquesta Diputació, designat per la Presidència de la corporació.  
Vocals:  
a) Un funcionari amb coneixements d'administració general i titulació suficient, de la pròpia corporació.  
b) Un representant del professorat oficial, designat per la Direcció General de la Funció Pública de la Conselleria de Presidència de la Generalitat Valenciana.  
c) Un representant de l'administració del Consell de la Generalitat Valenciana, designat per la Direcció General d'Interior.  
d) El funcionari que ocupe la direcció del respectiu servei dins l'especialitat o, si no és possible, un tècnic superior o un expert designat per la Presidència de la corporació provincial.  
e) Un membre del conjunt de les seccions sindicals signants de l'acord per al personal funcionari d'aquesta Diputació, que haurà de tindre necessàriament la condició de funcionari d'igual o superior categoria que la plaça convocada.  
La designació dels membres del tribunal inclourà la dels respectius suplents.  
2. Les vocalies hauran de posseir titulació o especialització igual o superior a l'exigida en aquesta convocatòria.  
3. Per a les proves específiques, el tribunal podrà disposar la incorporació als seus treballs d'assessors o assessores especialistes, d'acord amb el que disposa la legislació vigent.  
4. Abstenció i recusació.  
Quan concórreguen en els membres del tribunal alguna de les circumstàncies que estableix l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquestos s'abstindran d'intervenir i notificaran aquesta circumstància a la Diputació Provincial; així mateix, els aspirants podran recusar-les en la forma prevista en l'article 29 de la citada llei.  
5. Constitució i actuació.  
Els tribunals no podran constituir-se ni actuar sense l'assistència de més de la meitat dels seus membres, titulars o suplents, indistintament. Així mateix estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut ordre en aquestes en tot allò que no estableixen aquestes bases, i per a l'adequada interpretació de les bases específiques d'aquesta convocatòria.  
Tots els membres del tribunal tindran veu i vot, excepte la Secretaria que no tindrà vot. En cada sessió del tribunal podran participar els membres titulars presents en el moment de la seua constitució i si estan absents els suplents, sense que puguen substituir-se entre si en la mateixa sessió.  
Si constituït el tribunal i iniciada la sessió s'absenta la Presidència, aquesta designarà, d'entre les vocalies concurrents, la que la substituirà durant la seua absència.  
De cada sessió la Secretaria estendrà una acta, on es faran constar les qualificacions dels exercicis, i també les incidències i les votacions que es produïsquen.  
Les actes numerades i rubricades constituiran l'expedient que indicarà el procés selectiu realitzat.  
Si els membres del tribunal cessen una vegada iniciades les proves de l'oposició, en els càrrecs en virtut dels quals foren designats, continuaran exercint les funcions corresponents en els tribunals fins que acabe totalment el procés selectiu.  
Si per qualsevol motiu els membres del tribunal, la Secretaria o la persona que la suplisca, no pogueren continuar sent membres, amb independència de la responsabilitat en la qual incórreguen, impedint la continuació reglamentària del procediment selectiu per manca de titulars o suplents necessaris, es consideraran vàlides les actuacions anteriors i després dels tràmits reglamentaris corresponents, es designaran els substituts dels qui hagen cessat, i posteriorment, es realitzaran les actuacions que falten fins a l'acabament del citat procés selectiu.  
6. Indemnitzacions per raons del servei.  
Els membres del tribunal percebran les indemnitzacions que per raó del servei tinguen establides en el Reial Decret 236/1988, de 4 de març (BOE núm. 68, de 19.03.93, BOE núm. 73, de 26.03.93), o en la disposició aplicable en el moment de la realització de les proves selectives.  
La Presidència, una vegada conegut el nombre d'aspirants, establirà el màxim d'assistència que cal meritar.  
El tribunal que actue en les proves selectives tindrà la mateixa categoria quarta, que es fixe per als que actuen en l'administració central de l'estat, d'acord amb l'article 33.2 del Reial Decret 236/1988, de 4 de març, revisat mitjançant la Resolució de 22 de març de 1993 per acord del Consell de Ministres.  
Sisena. Començament i desenvolupament de les proves selectives  
El primer exercici començarà en les dates que s'anunciaran en la resolució per la qual s'aprova la llista d'aspirants, i l'ordre d'actuació dels opositors, s'iniciarà per aquell el primer cognom del qual comence per la lletra que a l'efecte s'establisca per a cada any per Resolució de la Secretaria de l'Estat per a l'Administració Pública, apareguda en els butlletins oficials corresponents i continuarà per ordre alfabètic.  
El començament de la resta d'exercicis s'anunciarà solament al tauler d'anuncis de la Diputació i al local en què s'hagen realitzat les proves precedents, amb una antelació mínima de 12 hores si es tracta del mateix exercici i de 24 si es tracta d'un de nou.  
Entre l'acabament d'un exercici i el començament del següent haurà de transcórrer un termini mínim de 72 hores i màxim de 45 dies naturals. Es podran reduir els terminis abans indicats si ho proposara el tribunal i acceptaren tots els aspirants de manera unànime. Açò es farà constar en l'expedient.  
Els aspirants seran convocats en crida única.  
La no-presentació a qualsevol dels exercicis en el moment de ser cridats, comporta automàticament que decaiguen en els seus drets a participar en aquest exercici i en els successius, i en conseqüència, quedaran exclosos del procés selectiu. Amb tot, en els supòsits de cas fortuït o força major que hagen entrebancat la presentació dels aspirants en el moment previst pel tribunal, es podrà examinar discrecionalment els aspirants que no comparegueren quan van ser cridats, sempre que no s'haja finalitzat la prova corresponent, ni s'entrebanque el desenvolupament de la convocatòria, amb perjudici per a l'interés general o de terceres persones.  
El tribunal, tret de raons que justifiquen el contrari, adoptarà les mesures oportunes per a garantir que els exercicis siguen corregits sense conèixer la identitat de l'aspirant.  
Setena. Proves selectives i qualificació  
L'oposició constarà dels següents exercicis, de caràcter obligatori i eliminatori:  
Primer. Consistirà a desenvolupar per escrit durant el període màxim de dues hores, un tema de caràcter general determinat pel tribunal immediatament abans de realitzar-se l'exercici i relacionat amb les matèries compreses en el programa annex a la convocatòria, encara que no s'atinga a l'epígraf concret d'aquest; els aspirants tindran àmplia llibertat quant a la seua forma d'exposició de referència. Es valoraran especialment en aquest exercici, la redacció i el nivell de formació general.  
Segon. Consistirà a exposar, oralment, en un període màxim de 50 minuts cinc temes extrets a la sort d'entre els compresos en el programa, que figura com annex: un de dret polític i constitucional; un de dret administratiu, un de dret financer i dos d'administració local. La realització de les proves d'aquest exercici serà pública.  
Tercer. Es desenvoluparà per escrit, durant un període màxim de tres hores i consistirà en la redacció d'un informe amb proposta de resolució sobres dos supòsits pràctics, que plantejarà el tribunal immediatament abans del començament de l'exercici, relatius a tasques administratives la realització de les quals correspon al funcionariat del subgrup.   
Durant el desenvolupament d'aquesta prova els aspirants podran en tot moment fer ús dels textos legals, col·leccions de jurisprudència i llibres de consulta que hi porten, tret dels formularis i casos pràctics resolts. En aquest exercici es valorarà la sistemàtica en el plantejament i formulació de conclusions i el coneixement i l'adequada explicació de la normativa vigent.  
Cada membre del tribunal qualificarà amb puntuació de 0 a 10 punts en cadascuna de les proves i l'aspirant que no obtinga 5 punts com a mínim, en cadascun dels exercicis, serà eliminat.  
La puntuació obtinguda en cada exercici serà la mitjana aritmètica de les puntuacions atorgades pels membres del tribunal, i no es tindran en compte a aquestos efectes la màxima i la mínima concedides, o si escau, una de les que apareguen repetides com a tals.  
La puntuació total de cada aspirant serà la suma dels punts obtinguts en tots els exercicis.  
Vuitena. Publicitat de les qualificacions  
Acabada la qualificació, en el mateix dia en què s'adopten els acords corresponents, seran exposats al tauler d'anuncis i als altres llocs que assenyalen les lleis, les qualificacions de cada exercici de l'oposició.  
D'acord amb aquesta llista, s'elevarà a l'òrgan competent, a més de l'acta de cada sessió, la proposta de nomenament dels aspirants aprovats, sense que en cap cas el nombre d'aquests puga ser superior al de les places convocades.  
Novena. Presentació de documents  
En el termini de 20 dies naturals, a comptar des del dia següent de la publicació de la llista d'aspirants proposats pel tribunal, en el tauler d'anuncis de la Diputació, aquests hauran d'acreditar complir les condicions exigides en les presents bases.  
Aquells que formen part de la funció pública o estiguen contractats en règim laboral per organismes públics estaran exempts de justificar les condicions i els requisits exigits i acreditats quan obtingueren el seu nomenament anterior; per tant, hauran de presentar únicament, el certificat del ministeri, de la corporació o de l'organisme públic del qual depenga, justificatiu de la seua condició de membre de la funció pública i de complir les condicions i requisits assenyalats.  
Tanmateix si en la convocatòria s'exigeixen condicions o requisits que no consten al seu expedient personal s'hauran d'acreditar de la forma abans indicada.  
La falta de presentació de la documentació dins del termini establit, excepte els casos de força major o quan de la presentació dels documents es deduïsca el no-compliment dels requisits de la convocatòria o supòsits de falsedat en la declaració, originarà la invalidesa de les actuacions de la persona aspirant. Açò comportarà la nul·litat subsegüent dels actes del tribunal en relació amb l'aspirant, i la impossibilitat d'efectuar el seu nomenament, sense perjudici d'altres responsabilitats en què haja pogut incórrer.  
Deu. Nomenament i presa de possessió i prestació de jurament o promesa  
Presentada la documentació pels interessats, i sent aquesta correcta, l'òrgan provincial competent autoritzarà la presa de possessió d'aquestes places.  
Els nomenaments seran notificats als interessats, que hauran de prendre possessió en el termini legalment establit; a continuació es publicarà aquest nomenament en el Butlletí Oficial de la Província.  
En el mateix termini, si escau, els interessats hauran d'exercir l'opció que estableix l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques. Qui, sense causa justificada, no prenga possessió dins del termini perdrà tots els drets derivats de la superació de les proves selectives i del subsegüent nomenament conferit.  
En l'acte de presa de possessió, l'interessat haurà de prestar jurament o promesa, d'acord amb la fórmula que disposa l'article 31.c) del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i en el Reial Decret 707/1979, de 5 d'abril (BOE núm. 83, de 06.04.89).  
Onze. Impugnació i revocació de les bases  
Contra aquestes bases que posen fi a la via administrativa es podrà interposar recurs contenciós administratiu, de conformitat amb l'article 37 de la Llei Reguladora de la Jurisdicció Contenciosa Administrativa, durant el termini de dos mesos, a comptar des del dia següent de la seua última publicació.  
Castelló de la Plana, 25 de febrer de 1997.-ùEl president: Carlos Fabra Carreras.  
ANNEX   
Programa   
Part primera: Dret polític i constitucional  
Tema 1. L'estat. Concepte. Elements. Formes. Divisió de poders. Relació entre els poders de l'estat.  
Tema 2. La Constitució espanyola de 1978. Principis generals. Drets i deures fonamentals dels espanyols.  
Tema 3. La Corona. El poder legislatiu.  
Tema 4. El govern i l'administració de l'estat.  
Tema 5. Organització territorial de l'estat. Els estatuts d'autonomia: significat.  
Part segona: Dret administratiu  
Tema 1. L'administració pública en l'ordenament espanyol. La personalitat jurídica de l'administració pública. Classes d'administracions públiques.  
Tema 2. Principis d'actuació de l'administració pública: eficàcia, jerarquia, descentralització, desconcentració i coordinació.  
Tema 3. Sotmetiment de l'administració a la llei i al dret. Fonts del dret públic. La llei: classes.  
Tema 4. El reglament: classes. Altres fonts del dret administratiu.  
Tema 5. L'administrat. Col·laboració i participació de la ciutadania en les funcions administratives. El principi d'audiència a l'interessat.  
Tema 6. L'acte administratiu. Concepte. Elements. Principis generals del procediment administratiu. Normes reguladores. Dimensió temporal del procediment administratiu: dies i hores hàbils; còmput de terminis. Recepció i registre de documents.  
Tema 7. Fases del procediment administratiu general. El silenci administratiu. La teoria de la invalidesa de l'acte administratiu. Actes nuls i anul·lables. Convalidació. Revisió d'ofici.  
Tema 8. Els recursos administratius. Classes recurs ordinari i extraordinari de revisió.  
Tema 9. Principis generals de la contractació administrativa. Classes de contractes administratius. La selecció del contractista. Dret i deures del contractista en l'administració.  
Tema 10. Els drets reals administratius. El domini públic, el patrimoni privat de l'administració.  
Tema 11. La intervenció administrativa en la propietat privada. L'expropiació forçosa.  
Tema 12. Les formes d'activitat administrativa. El foment. La policia.  
Tema 13. El servei públic. Nocions generals. Les maneres de gestió dels serveis públics.  
Part III: Dret financer.  
Tema 1. La despesa pública i les seus classes. El control de la despesa pública. Idea general de la despesa pública a Espanya.  
Tema 2. Els ingressos públics. Concepte i classes. L'impost. Les taxes fiscals.  
Tema 3. Principis inspiradors de la Llei General Tributària. La Llei Pressupostària.  
Tema 4. El pressupost. Doctrina clàssica i concepcions modernes sobre el pressupost. Idea general del pressupost espanyol.  
Part IV: Administració local.  
Tema 1. Règim local espanyol. Principis constitucionals.  
Tema 2. La província en el règim local. Organització provincial. Competències.  
Tema 3. El municipi. El terme municipal. La població. L'empadronament.  
Tema 4. Organització municipal. Competències.  
Tema 5. Estructures supramunicipals. Mancomunitats. Agrupacions. La comarca. Relacions entre ens territorials. Autonomia municipal i tutela.  
Tema 6. Ordenances i reglaments de les entitats locals. Procediment d'elaboració i aprovació.  
Tema 7. La funció pública local i la seua organització.  
Tema 8. Drets i deures dels funcionaris i funcionàries públiques locals. Incompatibilitats. Règim disciplinari.  
Tema 9. Drets econòmics dels funcionaris i funcionàries. Drets passius. La Seguretat Social.  
Tema 10. Els béns de les entitats locals. Règim d'utilització dels de domini públic.  
Tema 11. Les formes d'activitat de les entitats locals. La intervenció administrativa en l'activitat privada. Procediment d'atorgament de llicències.  
Tema 12. El servei públic en l'esfera local. Les formes de gestió dels serveis públics. Consideració especial de la concessió. Intervenció administrativa en defensa del medi ambient.  
Tema 13. Procediment administratiu local. El registre d'entrada i eixida. Comunicacions i notificacions.  
Tema 14. Funcionament dels òrgans col·legiats locals. Convocatòria i ordre del dia. Requisits de constitució. Votacions. Actes i certificats d'acords.  
Tema 15. Legislació sobre règim del sòl i ordenació urbana: els principis inspiradors. Competència urbanística municipal.  
Tema 16. Instruments de planejament. procediment d'elaboració i aprovació.  
Tema 17. Execució dels plans d'ordenació. Sistemes d'actuació urbanística. La classificació del sòl. Intervenció en l'edificació i ús del sòl.  
Tema 18. Hisendes locals: classificació dels ingressos. Ordenances fiscals. Règim jurídic de la despesa pública local.  
Tema 19. Els pressupostos de les entitats locals. Estructura pressupostària. Elaboració i aprovació. Modificacions de crèdit. Liquidació del pressupost. Tresoreria de les entitats locals.